text: Far tiltalt for misbrug af fireårig datter 
  23 juni 2010 kl. 06.32
  En mand fra Tinglev i Sønderjylland er blevet tiltalt for gennem en årrække at have misbrugt sin datter fra hun var fire år gammel.
  Ved retten i Sønderborg behandles i disse dage et groft tilfælde af seksuelt misbrug af børn fra Tinglev, men i næste uge kommer der en ny sag om alvorligt sexmisbrug fra den lille sønderjyske by, skriver dagbladet Der Nordschleswiger.
  I den nye sag er en mand blevet tiltalt for anden kønslig omgang end samleje med sin datter og for blufærdighedskrænkelse.
  Ifølge Der Nordschleswiger har misbruget af pigen fundet sted siden 1999, da datteren kun var fire år og til foråret 2008. Han blev anholdt i december sidste år, men sagen har hidtil været behandlet for lukkede døre.
  Misbruget af pigen skulle angiveligt være sket i både Tinglev, Løgumkloster og København.
  